b'\n_START_ARTICLE_\nGeorge Everest\n_START_SECTION_\n\xc5\xbdivljenjepis\n_START_PARAGRAPH_\nEverest se je rodil v dvorcu Gwernvale Manor zahodno od vali\xc5\xbeanskega mesta Crickhowell in bil kr\xc5\xa1\xc4\x8den v Greenwichu._NEWLINE_Po pridru\xc5\xbeitvi Kraljevemu topni\xc5\xa1tvu je leta 1818 kot poro\xc4\x8dnik postal pomo\xc4\x8dnik polkovnika Williama Lambtona, ki je leta 1806 za\xc4\x8del izvajati Veliko trigonometri\xc4\x8dno meritev Indijskega subkontinenta. Po Lambtonovi smrti leta 1823 je postal prvi nadzornik meritve, sedem let kasneje pa uradno prevzel naziv Generalnega geometra Indije._NEWLINE_S polo\xc5\xbeaja se je umaknil leta 1843 in se zatem vrnil v Zdru\xc5\xbeeno kraljestvo, kjer je postal \xc4\x8dlan Kraljeve dru\xc5\xbebe. Leta 1861 je prejel svoj vite\xc5\xa1ki naziv, leto kasneje pa postal podpredsednik Kraljeve geografske dru\xc5\xbebe._NEWLINE_Umrl je v Londonu leta 1866, pokopan pa je pri cerkvi sv. Andreja v mestu Hove blizu Brightona. Njegova ne\xc4\x8dakinja, Mary Everest, je kasneje postala \xc5\xbeena slavnega matematika Georgea Boolea.'